Twee in hof ná Brits-vrou se skietdoodEsbé Koster. Foto: Verskaf Twee verdagtes sal na verwagting vandag in die hooggeregshof in Pretoria verskyn in verband met die moord op ŉ vrou van Brits in Noordwes. Maroela Media het vroeër berig Esbé Koster (50) se liggaam is op 22 November 2016 langs die Ou Lethlabile-pad naby Brits met ŉ skietwond in haar kop gevind. Haar wit VW City Golf was vermis. Koster se man, Jan, het onraad gemerk toe hy die betrokke dag by die huis gekom het en sy vrou nie oudergewoonte by die huis was nie. Iemand het later op die buurt se WhatsApp-groep gesê ŉ liggaam is langs die pad gevind. Jan het daarop geantwoord deur te sê hy weet nie waar sy vrou is nie. Een van die bure is na die toneel om die liggaam uit te ken en het Jan in kennis gestel dat dit wel sy vrou se liggaam was. Koster het ses jaar lank as sekretaresse by die Rabboni Christian School gewerk. Kort ná haar moord is twee leerders van dié skool, toe onderskeidelik 16 en 17 jaar oud, in hegtenis geneem. Die verdagtes se name kan steeds nie bekendgemaak word nie omdat hulle ten tyde van die misdaad minderjarig was. Amelda Ferreira, Koster se jonger suster, het kort ná die moord aan Maroela Media gesê haar suster was ŉ baie saggeaarde mens wat nie sou terugbaklei het nie. “Sy sou net [vir haar aanvallers] gesê het vat maar die motor,” het Ferreira gesê. Volgens berigte is die twee verdagtes ná hul inhegtenisneming in die sorg van hul ouers vrygelaat en het hulle teruggekeer skool toe. Lees alle vorige berigte oor Esbé Koster op Maroela Media.